Foto: Sibenik.in

LJETNA pozornica kluba Azimut na travnjaku pod katedralom svetog Jakova pravo je osvježenje za noćni život Šibenika s više od 50 događaja i koncerata koji su besplatni za brojne posjetitelje i građane tog grada. Sve je to organizirano bez lipe iz gradskog proračuna i bez sudjelovanja Turističke zajednice.

Nešto što je kod ogromne većine Šibenčana naišlo na oduševljenje ogorčilo je predstavnike Crkve u Hrvata. Unatoč činjenici da komunalne službe nisu registrirale ni jedan incident, da je travnata površina ujutro uvijek počišćena kao i da je policija uglavnom besposlena jer nitko nije zatečen s drogom, Crkva je šokirana i traži zabranu.

Biskup Ante Ivas požalio se da ne može spavati od nesnosne buke te pokrenuo inicijativu za gašenje ljetne pozornice.

Od buke se ne može moliti



"Noćne zabave uz zaglušujuću i izluđujuću buku, često tako bezobzirno da mnogi više ne mogu živjeti u svojim kućama niti moliti u svojim crkvama, pa ni u katedralama, nude se sve više kao vrhunac moderne zabave", rekao je biskup Ivas tijekom misne ceremonije u Vrpolju dodajući kako je takvo okruženje pogodno za prodaju opijata i droge.

Tekst se nastavlja ispod oglasa

Navodno su predstavnici Crkve urgirali i kod predsjednika HDZ-a Tomislava Karamarka da razgovara s gradonačelnikom Željkom Burićem kako bi se pozornica ukinula!



Lokalni portal Šibenik.in objavio je kako će na kraju Crkva biti jača od sekularne države jer su "biskup Ivas i Karamarko presudili: Dogodine nema ljetne pozornice ispred Azimuta". Da će na kraju ova šibenska priča završiti tužno potvrđuje i pisanje portala Tris.com.hr koji je pozivajući na razgovor s gradonačelnikom Šibenika Burićem objavio naslov: Dogodine, miran san za biskupa!



Gradonačelnik: Nije bilo ni jednog incidenta



No, nevjerojatno je kako je ovaj događaj bez i jednog incidenta naišao na osudu politike i crkve. Da se sve događalo u skladu sa zakonom potvrdio je i sam gradonačelnik koji im je slao komunalne redare. Redari nikada ništa nisu pronašli, kao ni policija.





"Točno je da smo razgovarali o tome poštuju li se odluke o dozvoljenoj razini buke, o radnom vremenu ugostiteljskih objekata, itd. O svemu tome sam i izravno razgovarao s Hrvojem Jelkovićem, jednim od vlasnika Azimuta koji je pokazao visok stupanj kooperativnosti i spremnosti na suradnju. Zatražili smo i dobili pisano očitovanje od Arting produkcije i pokazalo se da se sve u šibenskom noćnom životu odigrava pod velikom kontrolom svih relevantnih institucija i službi, od policije do komunalne inspekcije. Uostalom, reći ću vam iskreno da sam i osobno poslao komunalne inspektore u nadzor i dobio povratnu informaciju da nikad nije bilo nijednog razloga za bilo kakvu intervenciju policije ili inspekcije. Sve se odvija u skladu s postojećim odlukama potpisanim između grada i Arting produkcije, odnosno Azimuta. A posebno me veseli da u tim nadzorima čak nijednom nitko od tih mladih ljudi koji se tamo okupljaju nije zatečen s drogom , a svako jutro cijeli taj prostor, uključujući i travnjak, osvane čist i uredan, bez tragova bilo kakve devastacije", rekao je Burić za Tris.com.hr.

Ipak nova lokacija



Na izravan upit znači li to da biskupove pritužbe nisu utemeljene, gradonačelnik se "izvukao".



"Ne bih to tako rekao. Složili smo se, naime, svi zajedno, i ljudi iz Azimuta i mi u gradskoj upravi, da dogodine moramo dobro razmisliti o primjerenosti lokacije tzv. green stagea kluba Azimut, i uopće o prikladnosti takvog sadržaja u neposrednom okruženju Katedrale", naglasio je Burić dodajući da su se tužili i vlasnici okolnih restorana pa će se sljedeće godine tražiti "primjerenija lokacija za ljetnu pozornicu Azimuta".



